S-ryhmään kuuluva ABC-huoltoasemaketju muuttaa tankkaamisesta myönnettäviä bonuksiaan. Muutos pienentää polttoaineen ostamisesta maksettavaa etua.

S-ryhmä maksaa maaliskuun alusta lähtien jokaisesta ABC-huoltoasemillaan tankatusta bensiini- tai diesellitrasta bonusta yhtä monta senttiä kuin asiakkaan koko bonusprosentti on kuukauden lopussa.

Tähän saakka ketju on maksanut prosenttiperusteista bonusta myös polttoaineiden hinnoista. Muutos pienentää tankkauksesta maksettavaa etua, mutta sen suuruuteen vaikuttaa edelleen koko S-ryhmässä kuukauden aikana käytetty rahasumma.

Enimmillään S-ryhmän bonus on viisi prosenttia. Sitä kertyy eri tavoin eri alueilla. Esimerkiksi pääkaupunkiseudulla toimivassa HOK-Elannossa viiden prosentin bonuksen saa, kun kotitalous on ostanut vähintään 1 500 eurolla kuukaudessa. Kolmen prosentin raja ylittyy 500 euron ostoksilla.

Jos asiakas tankkaa kuukaudessa 135 litraa 1,5 euron litrahinnalla ja hänen kuukauden kokonaisostoksensa tuovat kolmen prosentin bonuksen, hänelle hyvitetään tankkauksesta vastaisuudessa 4,05 euroa. Jos bonus on viisi prosenttia, hänelle hyvitetään 6,75 euroa.

Vielä pari viikkoa voimassa olevan mallin mukaan laskettavat bonukset tuottavat enemmän. 135 litran tankkaaminen maksaa 1,5 euron litrahinnalla 202,50 euroa. Kolmen prosentin bonuksella hyvitys on 6,08 euroa ja viiden prosentin bonuksella 10,13 euroa.

”Ei tässä ole mitään järkeä”

Kymenlaaksossa asuvaa Tuula Heikkistä kiukuttaa. Hän ei voi käsittää, miten iso ketju ryhtyy tällaiseen uudistukseen aikana, jolloin ”autoilijaa kurmotetaan muutenkin joka puolelta”.

Heikkisen perheessä on kaksi autoa ja työmatkojen vuoksi niillä ajetaan paljon. Ostokset S-ryhmästä ovat olleet yhteensä noin tuhat euroa kuukaudessa ja summasta puolet on polttoainetta. Ostoksillaan perhe on saanut kuukausittain 4–4,5 prosentin bonuksen.

– Olen opettanut miehelle, että otetaan kokonaishyöty, eikä kalastella pikavoittoja, vaikka naapurissa polttoaineen litrahinta voisi olla jopa 15 senttiä halvempi.

Jos bensiinilitra maksaisi 1,5 euroa litralta, 500 euron lasku tarkoittaisi 333 litran tankkaamista. 4,5 prosentin bonuskertymillä Heikkiset ovat hyötyneet 22,50 euroa kuukaudessa, mutta nyt hyöty alenee 15 euroon.

– Aion äänestää jaloillani, Tuula Heikkinen sanoo.

Vaikka ABC muuttaa tankkausbonusjärjestelmäänsä, vastaisuudessakin koko bensiinilasku kerryttää kotitalouden kokonaisbonusta. Tämän kuultuaan Heikkinen äimistelee, mikä uudistus tämä oikein on”.

– Ei tässä ole mitään järkeä, hän lisää.

ABC:n ketjujohtaja Antti Heikkinen kertoo, että muutos on aiheuttanut kysymyksiä – ”ihan ymmärrettävästi” – ja ketju on saanut asiakaspalautetta.

ABC ei halua maksaa bonusta veroista

Antti Heikkinen perustelee muutosta sillä, että ketju on maksanut bonusta myös veroista, joita hinnasta on 65 prosenttia. Autoiluun liittyvä verotus on jatkuvasti tapetilla, eikä veroaste näytä laskevan selvästi lähivuosina.

– Haluamme varmistaa, että pysymme pitkällä tähtäimellä pelissä mukana, hän sanoo.

Antti Heikkinen kiistää, että muutoksessa olisi kyse ABC-ketjun kannattavuuden kohentamisesta.

– Emme yritä parantaa kannattavuuttamme. Siirrämme kaiken hyödyn tolppahintoihin.

Tankkausbonuksen muutos on Antti Heikkisen mukaan kaksiosainen ja sen toinen osa on polttoaineiden hintojen lasku. Hän kertoo, että ABC on jo laskenut hintoja asemillaan.

Alennuksen suuruutta on hänen mukaansa mahdotonta sanoa, sillä hinnat vaihtelevat koko ajan. Hän muistuttaa, että maailmanmarkkinahinta elää jatkuvasti ja siihen vaikuttaa öljyn hinta, valuuttakurssit, jalostusmarginaalit sekä paikallinen kilpailu.

Eri ABC-asemilla eri hinnat

Tuula Heikkinen epäilee yhtiön hintapolitiikkaa.

– Voi olla, että alkuun hinta laskee, mutta ei se pysy siellä. Ahneus on niin kova, hän uskoo.

Polttoaineiden hintoja seuraavan Polttoaine.net-palvelun mukaan hinnat vaihtelivat tiistaina eri ABC-asemilla selvästi. Juvankartanon automaattiasemalla Espoossa 95E10-bensiinin litrahinta oli 1,434 euroa. Tampereen Linnainmaalla vastaava laatu maksoi 1,479 ja Espoon Nihtisillalla 1,569 euroa litralta.

Päivän alin hinta oli seurantapalvelun perusteella Juvan Teboililla. Siellä 95E10 maksoi 1,414 euroa litralta.